**ZÁPIS č. 1**

**Z RIADNEHO ZASADNUTIA SPRÁVNEJ RADY TASR**

**16. januára 2024 so začiatkom o 15.00 h**

**Prítomní členovia Správnej rady:** Jozef Bednár, Peter Mestický, Alena Mezeiová, Ladislav Mikuš, Jozef Tuhovčák

**Ospravedlnení:** -

**Hostia:** Vladimír Puchala, generálny riaditeľ TASR

**Miesto konania:** TASR, Dúbravská cesta 14, Bratislava

**--------------------------------------------------------------------------------------------------------------------------------------**

Rokovanie v zmysle čl. 3, 5, ods. 1 a čl. 9 ods. 6 Rokovacieho poriadku SR TASR viedla predsedníčka SR TASR Alena Mezeiová. Konštatovala, že rada je uznášaniaschopná, navrhla program zasadnutia a dala o ňom hlasovať.

Program:

1. **Zmluva o podmienkach použitia nárokovateľného príspevku zo štátneho rozpočtu (zmluva so štátom)**
2. **Návrh rozpočtu TASR na rok 2024**
3. **Projekt Spisovná slovenčina v servise TASR**
4. **Rôzne**

**UZNESENIE č. 01/16/01/2024:**

Členovia SR TASR schválili program zasadnutia:

ZA: 5 PROTI: 0 ZDRŽAL SA: 0

J. Bednár

P. Mestický

A. Mezeiová

L. Mikuš

J. Tuhovčák

**Uznesenie bolo prijaté.**

1. **Zmluva o podmienkach použitia nárokovateľného príspevku zo štátneho rozpočtu (zmluva so štátom)**

GR TASR V. Puchala predložil Správnej rade TASR Zmluvu o podmienkach použitia nárokovateľného príspevku zo štátneho rozpočtu č. MK-177/2023/M medzi TASR a MK SR. Táto zmluva so štátom upravuje podmienky použitia nárokovateľného príspevku zo štátneho rozpočtu. Uviedol, že zmluva bola uzavretá s Ministerstvom kultúry SR dňa 5. januára 2024 a reflektuje legislatívnu zmenu zákona o TASR, ktorú schválila NR SR 20. júna 2023. Ide o legislatívnu zmenu Zákona č. 242/2023 Z. z., ktorým sa mení a dopĺňa zákon č. 532/2010 Z. z. o Rozhlase a televízii Slovenska a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, ktorým sa zároveň novelizoval aj zákon 385/2008 Z. z. o Tlačovej agentúre Slovenskej republiky. Touto novelizáciou zákona o TASR došlo k úprave spôsobu stanovenia príspevku pre plnenie úloh vo verejnom záujme.

Nárokovateľný príspevok pre plnenie úloh vo verejnom záujme sa od 1. januára 2024 poskytuje každoročne zo štátneho rozpočtu v sume rovnajúcej sa 0,0029 % z hrubého domáceho produktu Slovenskej republiky vyjadreného v bežných cenách za kalendárny rok, ktorý dva roky predchádza kalendárnemu roku, na ktorý sa nárokovateľný príspevok poskytuje. Podľa V. Puchalu ide o prvú zmluvu s MK SR tohto druhu, zmluva obsahuje rozpis využitia prostriedkov, účel použitia kapitálových prostriedkov aj inštitút vyhodnotenia čerpania prostriedkov.

Členovia SR TASR ocenili manažérsky postup GR Vladimíra Puchalu, ktorý predchádzal uzatvoreniu zmluvy, hlavne iniciatívu pri novelizácii zákona o TASR a vyjadrili názor, že zmluva by mala byť po mnohých rokoch štartom do rozvojového obdobia agentúry.

SR TASR vzala materiál na vedomie.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. **Návrh rozpočtu TASR na rok 2024**

V. Puchala označil návrh rozpočtu ako stabilizačno-rozvojový projekt.

Návrh rozpočtu je zostavený na úrovni hlavných kategórií a kategórií v štruktúre príjmov a výdavkov platnej rozpočtovej klasifikácie v súlade s Opatrením MF SR z 8. decembra 2004 č. MF/010175/2004-42 v znení neskorších dodatkov, ktorým sa ustanovuje druhová, organizačná a ekonomická klasifikácia.

Návrh rozpočtu je spracovaný v súlade so všeobecne záväznými právnymi predpismi a vychádza z informácií a zmien známych v období, kedy sa návrh zostavoval, pri dodržaní zásad hospodárnosti, efektívnosti a účelovosti.

Návrh rozpočtu Tlačovej agentúry SR vychádza zo schváleného rozpisu príjmov a výdavkov na roky 2024 až 2026 vypracovaného pre MFSR v mesiaci december v nadväznosti na aktualizáciu daňovej a makroekonomickej prognózy a zo Zmluvy o podmienkach použitia nárokovateľného príspevku zo štátneho rozpočtu č. MK-177/2023/M medzi TASR a MK SR, ktorá bola uzatvorená dňa 5.1.2024.

Návrh rozpočtu reflektuje legislatívnu zmenu zákona o TASR, ktorú schválila NR SR 20. júna 2023. Ide o legislatívnu zmenu Zákona č. 242/2023 Z. z., ktorým sa mení a dopĺňa zákon č. 532/2010 Z. z. o Rozhlase a televízii Slovenska a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, ktorým sa zároveň novelizoval aj zákon 385/2008 Z. z. o Tlačovej agentúre Slovenskej republiky. Touto novelizáciou zákona o TASR došlo k úprave spôsobu stanovenia príspevku pre plnenie úloh vo verejnom záujme.

Do návrhu rozpočtu boli zapracované príjmy a výdavky súvisiace s predpokladaným plánom činnosti Tlačovej agentúry v roku 2024. Celkové prímy by podľa návrhu mali dosiahnuť výšku 6 622 375 €, zatiaľ čo výdavky by mali byť v sume 6 386 210 €. TASR by mala skončiť rok s prebytkom vo výške 236 165 eur.

Rozpočet počíta s navýšením vlastných príjmov za predaj spravodajských servisov i s príjmami z medzinárodných projektov (projekt European Newsroom s nemeckou agentúrou DPA).

Ako uviedol V. Puchala, návrh je vo výdavkovej časti zameraný prioritne na oblasť ľudských zdrojov, keďže dominantné náklady agentúry tvoria náklady na mzdy. Rozpočet počíta s valorizáciou miezd zamestnancov od 1. marca 2024, doplnením spravodajcov v regiónoch Slovenska, vytvorením dvoch nových postov zahraničných spravodajcov.

Druhou oblasťou je vylepšovanie technologického stavu agentúry a zabezpečovanie technologickej kvality pre získavanie, spracovávanie, distribúciu a uchovávanie informácií.

Návrh rozpočtu zahŕňa obstaranie fototechniky pre plnenie úloh vo verejnom záujme a tvorbu fotoarchívu. Nutná je obmena osobnej techniky či posilnenie prvkov kybernetickej bezpečnosti. Rozpočet počíta s rozšírením zahraničných zdrojov o spravodajstvo agentúry Reuters. TASR uvedie nový fotosystém pre distribúciu fotografií, doplní vozový park o dve nové vozidlá s dôrazom na bezpečnosť ciest redaktorov na vzdialenejšie zahraničné služobné cesty (napr. lyžovanie).

Členovia Správnej rady ocenili najmä fakt, že návrh rozpočtu je vo veľkej časti zameraný na stabilizáciu zamestnancov a na zlepšenie ich ohodnotenia, keďže kvalita spravodajstva závisí od kvality novinárov, ktorí ho tvoria. Po diskusii predložila A. Mezeiová návrh na uznesenie:

**UZNESENIE č. 02/16/01/2024:**

Správna rada TASR schvaľuje návrh rozpočtu TASR na rok 2024.

ZA: 5 PROTI: 0 ZDRŽAL SA: 0

J. Bednár

P. Mestický

A. Mezeiová

L. Mikuš

J. Tuhovčák

**Uznesenie bolo prijaté.**

1. **Projekt Spisovná slovenčina v servise TASR**

Tlačová agentúra Slovenskej republiky (TASR) bude v roku 2024 vydávať spravodajský seriál venovaný používaniu spisovného jazyka. Projekt bude realizovaný v súlade s poslaním verejnoprávnej agentúry a jej úlohami v oblasti spisovného jazyka, ktoré sa opierajú o koncepciu starostlivosti o spisovný jazyk MK SR. Zámerom spomínaných aktivít bude poskytovanie informácií žurnalistom, pracovníkom médií a rovnako aj verejnosti. Spravodajský servis TASR v súčasnosti odoberajú všetky relevantné médiá ( televízie, rádia, weby, printy ), školy a školské zariadenia, obce a mestá na Slovensku. Cieľom je zvýšenie úrovne ovládania a používania slovenčiny, pričom prioritný dôraz budú autori klásť predovšetkým na školskú mládež.

Texty budú pripravovať odborníčky, ktoré sa venujú používaniu spisovného jazyka, analýzam novinárskych textov a s TASR spolupracovali na niekoľkých projektoch.

Ciele projektu:

* upozorniť verejnosť na chyby, ktoré sa bežne vyskytujú v písomnom či hovorenom prejave a to vo formálnej i bežnej komunikácií,
* ponúknuť záujemcovi informácie a predovšetkým príklady požívania spisovných slovenských výrazov vrátane štylistiky,
* upozorniť na nové výrazy, ktoré sa do slovenčiny postupne dostávajú z iných jazykov a vplyvu rozvoja moderných technológií, predovšetkým sociálnych sietí,
* poskytnúť verejnosti sériu rád o tom ako narábať s informáciami a správami, overovať ich kvalitu, dôveryhodnosťou zdroja s cieľom upriamiť pozornosť na odhaľovanie zavádzajúcich informácií a hoaxov.

Spravodajský servis:

* správy v rámci spomínaného projektu budú zverejňované v domácom servise TASR pod titulkom „SLOVENČINA“ od 1.februára 2024, trikrát za týždenne až do konca roka,
* správy súvisiace s novými výrazmi, ktoré prenikajú do slovenského jazyka budú súčasťou easy servisu TASR,
* texty budú jednoduché, s upozornením na správny a nesprávny výraz, doplnené krátkym zdôvodnením správnosti používania.

Weby TASR:

* spravodajský portál TERAZ.SK bude správy zo spomínaného projektu zverejňovať v špeciálnej rubrike, do ktorej budú zaradené aj všetky ďalšie správy týkajúce sa slovenského jazyka vydávané v rámci bežnej spravodajskej agendy,
* správy súvisiace so seriálom Slovenčina budú zverejňované aj na portáli SKOLSKE.SK, ktorý je zameraný predovšetkým na dianie v slovenskom školstve a určený pre žiakov, pedagógov a rodičov, Školský portál rovnako disponuje vlastným redakčným systémom a vytvára priestor na publikovanie správ od prispievateľov z prostredia slovenských škôl.

SR TASR vzala materiál na vedomie.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. **Rôzne**

Členovia Správnej rady sa dohodli na najbližšom termíne rokovania 13. februára 2024.

Predsedníčka SR TASR A. Mezeiová v súlade s Rokovacím poriadkom SR TASR ukončila zasadnutie rady.

Bratislava, 16. januára 2024

Zapísala:

Alena Mezeiová v.r.